**Javni poziv za dostavljanje projektnih prijedloga za preduzetnike,**

**mikro i mala preduzeća (CFP 06 – 2019)**

**Često postavljena pitanja, verzija 3, 11. septembar 2019.**

*Ovaj dokument služi kao evidencija pojašnjenja koja su pružena zainteresovanim stranama u vezi sa Javnim pozivom CFP 06-2019 kao odgovor na njihova pitanja koja su postavljena putem mejla, putem telefona i na informativnim sesijama Poziva. Odgovori na dobijena pitanja su sažeta u ovom dokumentu.*

|  |  |
| --- | --- |
| P1 | Da li može da se prijavi preduzeće koje je osnovano krajem 2018. godine? |
| O1 | Da, ali kako se finansijski kapacitet za realizovanje poslovne ideje ne može utvrditi, tokom terenske posjete koja će biti sprovedena nakon prve faze evaluacije, biće zahtijevano da dostavite polugodišnji bilans uspjeha za prvih šest mjeseci 2019. godine.. |
| P2 | Da li može po ovom Pozivu konkurisati preduzeće koje je osnovano 2003. godine, ali je preregistrovano 2012. godine? |
| O2 | Poziv se odnosi na preduzeća koja su osnovana u periodu između 1. maja 2009. i 1. maja 2019. godine sa neograničenim trajanjem i aktivnim statusom u evidenciji CRPS-a.  Budući da je vaša firma osnovana 2003., a preregistrovana 2012. godine, vaša aplikacija neće biti razmatrana, jer se prilikom evaluacije uzima u obzir datum osnivanja. |
| P2 | Da li seoska domaćinstva i poljoprivredna gazdinstva mogu aplicirati za sredstva? |
| O2 | Ne. Projekat targetira preduzetnike i privredna društva registrovana u Centralnom registru privrednih subjekata Crne Gore (CRPS), klasifikovani kao preduzetnici, mikro i mala preduzeća. |
|  |
| P3 | Da li udruženje građana koje se bavi preradom voća i povrća može da aplicira za sredstva? |
| O3 | Ne, imajući u vidu da se udruženja građana ne smatraju preduzetnicima, mikro ili malim preduzećima. |
|  |
| P4 | Da li mogu aplicirati nevladine organizacije koje su CRPS-u registrovane za neposredno obavljanje privredne djelatnosti? |
| O4 | Ne. Nevladine organizacije koje obavljaju određenu prihodovnu djelatnost ne mogu aplicirati budući da nisu klasifikovane kao preduzetnici, mikro i mala preduzeća. |
| P5 | Da li socijalna preduzeća ispunjavaju uslov za apliciranje na ovaj Poziv? |
| O5 | Da, pod uslovom da su registrovana u svojstvu preduzetnika, mikro ili malog preduzeća i da ispunjavaju ostale kriterijume Javnog poziva. |
|  |
| P6 | Molimo Vas da nam pojasnite da li možemo aplicirati po ovom pozivu ako je naša pretežna djelatnost po rješenju CRPS "nespecijalizovana trgovina na veliko" a stvarna naša djelatnost su usluge digitalne štampe i proizvodnja kartonske ambalaže i suvenira (uz mašine za digitalnu štampu posjedujemo štanc masinu za kartonsku ambalažu i lasersku mašinu za rezanje i graviranje do 900x600 mm). S obzirom da radimo usluge izrade etiketa za med većem broju pčelara sa našeg područja, planirali smo da apliciramo za mašinu za punjene i pakovanje meda u blister pakovanja za hotele i ugostiteljstvo (uslužno i sa našom samostalnom ponudom) jer imamo dobre kontakte u tom sektoru kroz izradu flajera, cjenovnika, menija, vizit karti, itd.  Da li je potrebno da izvršimo promjenu pretežne djelatnosti u CRPS? |
| O6 | Promjena pretežne djelatnosti u periodu trajanja Poziva neće biti prihvatljiva. Djelatnost „nespecijalizovana trgovina na veliko“ nije podržana ovim Pozivom. |
| P7 | Kao preduzetnik sam se registrovao 2014. godine, a 2018. godine sam registrovao mikro preduzeće. Da li tokom prijave prikazujem podatke o poslovanju iz 2016. i 2017. godine kao preduzetnik, budući da planiram da apliciram kao mikro preduzeće? |
| O7 | Ukoliko je preduzetnik kao privredni subjekat izbrisan iz registra, a mikro preduzeće osnovano kao zaseban entitet, ne možete prikazati poslovnu istoriju preduzetnika. Ako ste, ipak, preregistrovali preduzeće iz preduzetnika u mikro preduzeće, finansijsko poslovanje za vremensko razdoblje predviđene pozivom može biti prikazano. U drugom slučaju, treba dostaviti dokaz o preregistraciji. |
| P8 | Da li može da aplicira preduzeće koje je registrovano za pružanje usluga koje nisu ograničene Pozivom (npr. kozmetički salon, frizerski saloni, turističke agencije, stomatološke ordinacije, privatne zdravstvene ustanove, itd.) ali ne proizvodi proizvode pošto se njihova poslovna aktivnost odnosi na pružanje usluga? |
| O8 | Da, u smislu ispunjavanja uslova, takva preduzeća mogu da apliciraju. Međutim, imajući u vidu da njihova djelatnost nije povezana sa ciljevima poziva, oni će dobiti manji broj poena u određenim kriterijumima. |
| P9 | Da li može da aplicira firma koja je registrovana u Podgorici, ali obavlja djelatnost (posluje) u Pljevljima? |
| O9 | Da, preduzeće može aplicirati ukoliko ima poslovne kapacitete u jednoj od opština obuhvaćenih projektom pod uslovom da će omogućiti zapošljavanje u toj opštini.  Opštine obuhvaćene projektom „Norveška za vas“ su: Andrijevica, Berane, Bijelo Polje, Cetinje, Danilovgrad, Gusinje, Kolašin, Mojkovac, Nikšić, Petnjica, Plav, Pljevlja, Rožaje, Šavnik, Ulcinj i Žabljak. |
| P10 | Da li štamparije ispunjavaju uslov za apliciranje? |
| O10 | Poziv ograničava štampanje i razmnožavanje audio i video snimaka, uključujući usluge štampanja. Međutim, Javni poziv ne isključuje druge usluge vezane za štampanje, kao što je na primjer proizvodnja opreme za štampanje. |
| P11 | Da li je usluga konsaltinga prihvatljiv trošak (pročitala sam da se ne mogu prijaviti preduzeća koja su registrovana za pružanje usluga konsaltinga, ali mi nije jasno da li mi možemo angažovati konsultatnta u okviru ovih 20% koji se tiču usluga)? |
| O11 | Angažovanje eksternog lica, odnosno konsultanta da izvrši određenu uslugu (npr.obuka zaposlenih za rad na novoj mašini) u visini od najviše 20% je prihvatljivo ovim Pozivom |
| P12 | Da li na ovaj Poziv mogu da apliciraju proizvođači vina? |
| O12 | Da. Poziv isključuje proizvođače alkoholnih pića. Međutim, proizvođači vina ne spadaju u ovu kategoriju u smislu ovog Javnog poziva. |
| P13 | Šta je prihvatljivo od aktivnosti u vezi sa privatnim smještajem? |
| O13 | U skladu sa ciljevima Poziva, preduzetnici, mikro i mala preduzeca koji se bave uslugom smještaja mogu aplicirati za nabavku industrijske opreme koja se koristi u hotelijerstvu, poput mašine za pranje, peglanje, sušenje, mašine za čišćenje ili oprema za mehaničku i termičku obradu hrane. Međutim, kupovina kreveta ili namještaja nije opravdana s obzirom na prirodu korišćenja tih sredstava. |
| P14 | Da li mogu restorani da se prijave za sredstva? |
| O14 | Hoteli, mali smeštaji i restorani nacionalne hrane mogu da konkurišu za nabavku industrijske opreme, ali ne i za nameštaj ili male kućne aparate. |
| P15 | Da li može da se prijavi firma za održavanje računarske opreme, koja bi aplicirala za nabavku opreme za obavljanje fotografskih usluga? |
| O15 | Preduzeće koje se bavi „održavanjem računarske opreme“ može da aplicira u okviru ovog Poziva. Međutim, imajući u vidu da planirate nabavku opreme za djelatnost koja nije primarna, možete dobiti manji broj poena u određenim kriterijumima. |
| P16 | Da li je moguće da za sredstva konkuriše firma koja se bavi kreativnom djelatnošću i izdavaštvom? |
| O16 | Vaša firma može aplicirati pod uslovom da niste registrovani pod šifrom djelatnosti koja se odnosi na štampu. |
| P17 | Da li preduzeće koje je bilo dva mjeseca u blokadi u 2016. godini može da aplicira za sredstva? |
| O17 | Da. Navedite broj dana (*pitanje br. 9*) uz obrazloženje zašto je došlo do blokade (*pitanje br. 7: Kratak opis aktivnosti*) |
| P18 | Da li može da aplicira preduzeće koje ispunjava uslov o registraciji preduzeća, ali je u 2018. godini bilo u stanju mirovanja u CRPS-u i nije imalo promet na računu? |
| O18 | Ne. U skladu sa kriterijumima Poziva preduzeća/preduzetnici koji apliciraju moraju biti u aktivnom statusu u CRPS-u i imati pozitivno poslovanje u 2018. godini, tj. ostvaren neto profit na kraju 2018. godine. |
| P19 | Da li preduzeće mora da ima ugovor o zakupu poslovnog prostora ukoliko ne koristi sopstveni prostor? |
| O19 | Neophodno je da preduzeće ima regulisano pravo dugoročnog korišćenja poslovnog prostora u kome obavlja djelatnost i u kome će biti instalirana nova oprema. |
| P20 | Da li može 10% učešća da se prikaže kroz pružanje obuke za rad? |
| O20 | U skladu sa kriterijumima Poziva, obavezno je učešće kandidata u troškovima u visini od 10% ukupnih prihvatljivih troškova projekta u gotovini. Troškovi obuke za rad možete prikazati kao Vaše učešće ukoliko angažujete eksterno lice / firmu da pruži obuku licima koje zaposlite. Pružalac obuke ne može biti lice zaposleno u Vašem preduzeću. |
| P21 | Da li može da aplicira preduzeće koje je na kraju 2018. godine imalo negativan kapital, ali je imalo ostvarenu dobit? |
| O21 | Ne. Uslov je da preduzeće u 2018. godini nije imalo negativan kapital. |
| P22 | Koliki je maksimalni iznos kofinansiranja od strane aplikanta? |
| O22 | Minimalni iznos je 10%, dok je maksimalno učešće u troškovima nije ograničeno. |
| P23 | Da li procijenjena imovina može da se prikaže kao doprinos projektu? |
| O23 | Ne. Učešće u troškovima aplikanta mora da bude u gotovini. |
| P24 | Da li u budžet treba uključiti porez na dodatu vrijednost (PDV)? |
| O24 | Da, za iznos učešća troškova korisnika. Sredstva projekta „Norveška za vas – Crna Gora“ ne podliježu porezu na dodatu vrijednost. |
| P25 | Da li može da aplicira preduzeće u kojem je samo vlasnik zaposlen na kraju 2018, godine? |
| O25 | Ukoliko je vlasnik stalno zaposlen u preduzeću na kraju 2018. godine (31.decembra 2018.), ovaj uslov je ispunjen. |
| P26 | Da li troškovi nabavke opreme, tj. carine, prevoza, osiguranja, instalacije opreme mogu biti prihvatljivi? |
| O26 | Da. Ove troškove treba uzeti u obzir tokom planiranja budžeta. Međutim, dio sredstava koje obezbeđuje projekat „Norveška za vas – Crna Gora“ je oslobođen troškova vezanih za carinu. |
| P27 | Da li je moguće nabaviti više mašina, ne samo jednu i kolika je minimalna vrijednost jedne mašine? |
| O27 | Moguće je. Minimalna vrijednost tražene opreme treba da bude najmanje 300 evra po jedinici proizvoda. |
| P28 | Kako prikazujemo 10% ukupnih prihvatljivih troškova projekta kroz aktivnosti društveno odgovornog poslovanja? |
| O28 | Prema kriterijumima Poziva, osim obaveznog učešće kandidata u troškovima u visini od minimum 10% ukupnih prihvatljivih troškova projekta u gotovini, kandidati će uložiti dodatni iznos od najmanje 10% ukupnih prihvatljivih troškova projekta kroz aktivnosti društveno odgovornog poslovanja, bilo u robi/uslugama ili gotovini. Taj iznos prikazujete kroz vaše Vaše učešće. Finansiranje troškova ovakvih aktivnosti od strane donatora ovog projekta, a ne aplikanta, neće biti prihvatljivo. |
| P29 | Na koji način ispuniti tabelu pod brojem 28? Da li treba samo navesti količinu prodatih proizvoda, ili tu količinu treba pomnožiti sa cijenom? |
| O29 | Pitanje broj 28 predstavlja projekciju Vašeg poslovanja postojećih proivoda / usluga za period od 2019. do 2022. godine, dok za nove proizvode / usluge pokrivate period od 2020. do 2022. godine.  Navedite najznačajnije proizvode (grupišite ih u logične kategorije). Jedinica mjere je npr. komad ili kilogram, ili ako se bavite PVC stolarijom, primjer jedinice mjere su prozori i vrata. Na osnovu dosadašnjeg poslovanja, a uzimajući u obzir i nove mašine koje ćete nabaviti i usluge koje ćete uvesti, treba da date realnu procjenu obima prodaje za cijelu kategoriju. |
| P30 | Da li preduzeće može konkurisati za bespovratna sredstva za uvođenje usluga u većem procentu nego što je definisano uslovima Javnog poziva ili čak samo za uvođenje usluga? |
| P30 | Ne. Poziv ograničava uvođenje usluga na 20% od ukupne vrijednosti projekta zato što je nabavka opreme obavezan deo projekta. |
| P31 | Da li preduzeće može konkurisati isključivo za nabavku opreme? |
| O31 | Da. Poziv propisuje nabavku opreme u vrijednosti od najmanje 80% od cjelokupne vrijednosti granta. |
| P32 | Da li je rashladna komora za prevoz ribe prihvatljiva? |
| O32 | Da. Prema uslovima poziva, putnička i transportna vozila nisu prihvatljiva oprema. Međutim, nabavka specijalizovanih vozila namijenjena za određenu privrednu djelatnost mogu biti podržana ovim Pozivom. |
| P33 | Naše preduzeće uglavnom angažuje sezonske radnike po ugovoru tokom ljetnje sezone. Da li i oni ulaze u bodovanje prilikom ocenjivanja ili to moraju da budu radnici sa ugovorom na neodređeno vrijeme? |
| O33 | U skladu sa članom 3a Zakona o računovodstvu i reviziji Crne Gore, prosječan broj zaposlenih izračunava se tako što se ukupan broj zaposlenih krajem svakog mjeseca, uključujući i zaposlene u inostranstvu, podijeli sa brojem mjeseci. |
| P34 | Da li je moguće konkurisati samo za nabavku opreme (unapređenje poslovanja) bez otvaranja još nekog radnog mesta? |
| O34 | Ne. Otvaranje najmanje jednog radnog mjesta je obavezno. Projekti koji predviđaju otvaranje više radnih mjesta biće nagrađeni dodatnim bodovima. |
| P35 | Da li je korisničkom preduzeću dozvoljeno da otpusti radnika? |
| O35 | Od korisnika se očekuje da zadrže zaposlene najmanje dvije godine nakon završetka Ugovora o donaciji. Ovaj uslov se odnosi na broj zaposlenih, a ne na bilo kog zaposlenog posebno. U tom smislu, preduzeće može otpustiti zaposlenog sve dok se novi zaposleni angažuje kao zamjena i tehnološki višak nije prihvatljivo opravdanje za smanjenje broja zaposlenih. |
| P36 | Da li preduzeće može da angažuje nove zaposlene tokom procesa prijave? |
| O36 | Ova zapošljavanja neće se smatrati rezultatom aktivnosti projekta. |
| P37 | Da li je izgradnja ili rekonstrukcija poslovnog prostora prihvatljiva aktivnost? |
| O37 | Ne. Prihvatljive aktivnosti su ograničene na nabavku opreme i usluga. Građevinski radovi se ne smatraju prihvatljivom troškovima koji se mogu pokriti iz sredstava granta. |
| P38 | Da li su opremanje prodavnice i renoviranje izloga prihvatljive aktivnosti? |
| O38 | Ne. Poziv je ograničen na nabavku opreme i usluga vezanih za proizvodnju. Inventar za kancelariju ili prodavnicu ne smatra se prihvatljivim troškom, kao ni renoviranje izloga. |
| P39 | Da li je prihvatljiva nabavka polovne i reparirane opreme? |
| O39 | Ne. Prema uslovima poziva, podržana je nabavka isključivo nove opreme. |
| P40 | Da li se obuka učesnika srednjih stručnih škola u okviru programa dualnog obrazovanja može prikazati kao vid društveno odgovornog poslovanja? |
| O40 | Da. U aplikacionom formularu detaljno opišite aktivnost (period obuke, naziv škole, broj učenika, i slično). |
| P41 | Na koji način možemo dokazati društvenu odgovornost (DOP)? |
| O41 | Prilikom aplikacije ne zahtijeva se da priložite dokaz o društveno odgovornom poslovanju, ali tokom terenske posjete će biti izvršena verifijacija podataka koje ste unijeli u aplikacioni formular u dijelu društvenog uticaja. Za prethodno iskustvo (pitanje br. 22) možete priložiti zahvalnice, preporuke ili bilo koju potvrdu koja dokazuje da se DOP desilo, dok za DOP koje planirate da sprovedete tokom projekta (pitanje br. 23) biće potrebna sledeća dokumenta: Ugovor o donaciji, zapisnici o primopredaji i fotografije. Pomenuta dokumenta Vam mogu biti tražena tokom terenske posjete. Nije potrebno da ih dostavljate sa aneksima I-V, odnosno prilikom apliciranja do 10. avgusta 2019. godine. |
| P42 | Da li se ovjerena kopija potvrde o izvršenoj registraciji u Centralnom registru privrednih subjekta odnosi na Izvod iz CRPS-a ili na Rješenje o registraciji u CRPS-u? |
| O42 | Registraciju kod CRPS-a dokazujete jednim od ova dva navedena dokumenta. |
| P43 | Da li prilikom prijave na vašu e-mail adresu treba sve popunjene anekse, aplikacioni formular i ostalu dokumentaciju (ovjerena kopija iz CRPS, detaljna tehnička specifikacija i skenirana lična karta vlasnika) odštampati, potpisati zatim skenirati, pa skenirane spakovati i poslati na vašu e-mail adresu? |
| O43 | Aneks I, III, IV i V treba dostaviti u PDF formatu (potpisane i ovjerene), dok Annex II dostavljate u Excel formatu i PDF formatu (potpisan i ovjeren). Osim navedenih aneksa, dostavljate i ovjerenu kopiju potvrde o izvršenoj registraciji u Centralnom registru privrednih subjekta i skeniranu ličnu kartu domaćeg fizičkog lica, odnosno pasoš za strano lice. Detaljnu tehničku specifikaciju je poželjno dostaviti u ovoj fazi. Prijave se podnose isključivo na e-mail adresu rsoc.applications@unops.org. |
| P44 | Da li je potrebno dostaviti dokumenta (sertifikati, izjave, bilansi, izvještaji, itd.) zajedno sa aneksima od I do 5? |
| O44 | Ne. Ne postoji potreba za podnošenjem pratećih dokumenata uz prijavu predloga projekta. Nakon evaluacije prispjelih prijava, formiraće se lista potencijalnih dobitnika grantova, od kojih će u narednom koraku biti traženo da dostave Administrativnu kontrolnu listu koja se odnosi na provjeru pravne i finansijske stabilnosti aplikanta (Aneks VI). Tokom terenske posjete, prateća dokumenta (ugovori, sertifikati, finansijski izvještaji i sl.) mogu biti traženi na uvid. |
| P45 | Aplikacioni formular (Aneks II) je zaštićen šifrom pa u njemu ne možemo da upisujemo tražene podatke. Možete li nam pomoći da riješimo ovaj problem kako bi aplicirali na Vaš poziv? |
| O45 | Kako se navodi u Uputstvima za popunjavanje Aplikacionog formulara, potrebno je popuniti sva polja koja su obojena plavom bojom. Polja koja su obojena bijelom bojom nije potrebno mijenjati i ista su zaštićena šifrom. |
| P46 | Da li jedno preduzeće može da aplicira sa dva ili više projekta? |
| O46 | Ne. Aplikanti mogu da podnesu jednu aplikaciju. |
| P47 | Kada je potrebno uplatiti sredstva korisnika za udio u troškovima? |
| O47 | Otvaranje namjenskog računa i prenos učešća aplikanta na namjenski račun treba da se realizuje u periodu ne dužem od 30 dana od datuma potpisivanja Ugovora o donaciji (prvi mjesec implementacije). |
| P48 | Da li postoje ograničenja koja se odnose na zemlju porijekla za opremu koja se nabavlja?  Može li se oprema uvoziti iz Kine? |
| O48 | Ne. Ne postoje ograničenja koja se odnose na zemlju porijekla u okviru Poziva. |
| P49 | Kada će korisnici postati vlasnici nabavljene opreme? |
| P49 | Tokom trajanja Ugovora o donaciji, projekat „Norveška za vas – Crna Gora“ imaće vlasništvo nad opremom. Oprema će se prenijeti na korisnika nakon završetka Ugovora o donaciji. |
| P50 | Da li mogu maloljetna lica koja su zaposlena preko programa dualnog obrazovanja da se formalno zaposle u preduzeću u okviru projekta? |
| O50 | Zaposlenje je moguće samo ako maloljetno lice u momentu kada počinje realizacija projekta nije više dio programa dualnog obrazovanja i uz pismenu saglasnost roditelja, usvojioca ili staraoca, ako takav rad ne ugrožava njegovo zdravlje, moral i obrazovanje, odnosno ako takav rad nije zabranjen zakonom. |